TARNAUTOJŲ TEISMO (antroji kolegija) SPRENDIMAS
2007 m. kovo 1 d.
Byla F‑84/05
Wineke Neirinck
prieš
Europos Bendrijų Komisiją
„Pareigūnai – Laikinasis tarnautojas – Priimtinumas – Prašymas pagal Pareigūnų tarnybos nuostatų 90 straipsnio 1 dalį – Teisėtų lūkesčių apsaugos principas – Tariamas pažadas įdarbinti“
Dalykas: Pagal EB 236 ir AE 152 straipsnius pareikštas ieškinys, kuriuo W. Neirinck prašo, pirma, panaikinti implicitinį sprendimą
atmesti jos prašymą dėl nuostolių atlyginimo ir prireikus eksplicitinį sprendimą atmesti skundą, antra, atlyginti turtinę
ir neturtinę žalą, kurią ji patyrė dėl Komisijos sulaužyto tariamo pažado įdarbinti ją Tyrimų ir drausmės tarnyboje.
Sprendimas: Atmesti ieškinį. Kiekviena šalis padengia savo išlaidas.
Santrauka
Pareigūnai – Principai – Teisėtų lūkesčių apsauga
Tai, jog tarnybos vadovas bendravo su kandidatu į laikinojo tarnautojo postą, kad išsiaiškintų, ar gali jį įtraukti į savo
komandą, ir tai, kad jis kandidatui pranešė, jog norėtų jį įtraukti, nesukelia šiam asmeniui teisėtų lūkesčių dėl jo įdarbinimo,
jei tikras pažadas įdarbinti nebuvo įformintas jokiu administracijos dokumentu, net atvirkščiai, kiti už įdarbinimą atsakingi
pareigūnai informavo jį apie abejones, kad tokia galimybė yra.
(žr. 81–85 punktus)